Гьиндистандиз басрух гун, цIийи уьлквеяр чапхунун патал Надир шагьдиз кIвенкIве Къавкъаз, иллаки Дагъустан муьтIуьгъариз кIанзавай. ТахьайтIа, адаз вичин ният кьилиз акъат тийидайди хъсандиз чизвай. ГьикI ятIани, Гьиндистан кьун патал гьазурвилер акур шагьди дагъвияр муьтIуьгъарун вичин стха Ибрагьим хандални Кахетиядин пачагь Теймуразал тапшурмишна. 1737-йисан эхирра кьиле фейи ягъ-ягъунра агъзурралди аскерар квадарай Ибрагьим ханди са гужуналди лезгияр Кахетиядай акъудна . Лезгияр цIийи кьилелай ягъунрив эгечIайла Ибрагьим хандиз чIехи харжар гана, абур гъилиз къачуз кIан хьана. Амма ихьтин кар мумкин тушиз акур ханди чIехи кьушун кIватIна дагъвийрал вегьена. Адан 38 агъзур аскердикай ибарат тир кьушундин хура Жар, Тала, Кьудал, ЧIинихъ, Билижар гьакIни Шекидин ва Къахдин маса лезги хуьрерин агьалияр кьегьалдаказ акъвазна. 1738-йисан 16-октябрдиз ЧIинихъ дагъдин дереда кьиле фейи къати женгера лезгийри Ибрагьим хан ва шагьдин машгьур сердерар яна кьена. Ирандин Къахда, Шекида ва Ширванда авай комендантар катна чпин уьлкведиз хъфена. Гъалибвал къазанмишай лезгийри Мегьамед бег Шеки ва Къах вилаятрин гьакимвиле тайинарна .